የህንዱ ኩባንያ የብሄራዊ ባንክን የኮር ባንኪንግ ስርአት ሊያሻሸል ነው
 ፖላሪስ ፋይናንሺያል ቴክኖሎጂ ሊሚትድ የተሰኘው የህንዱ ኩባንያ ስምምነቱን የፈረመው የብሄራዊ ባንክን ነባር የኮር ባንኪንግ አሰራር ስርአትን አሻሽሎ ለመዘርጋት ነው፡፡ኩባንያው በሚዘረጋው አዲሱ  ስርአት ብሄራዊ ባንኩ በተማከለ የአሰራር ስርአት የኦንላይንና ሪል ታይም አገልግሎቶችን መጀመር ያስችለዋል ተብሏል፡፡ኩባንያው የባንኩን ዘመናዊ አሰራር በአዲስ መልክ ለመዘርጋት ከእንግሊዝና ስዊዝ ኩባንያ ጋር ተወዳድሮ በማሸነፍ ስራውን በ3.4 ሚሊዮን ዶላር ለመስራት ከባንኩ ጋር ስምምነቱን ተፈራርሟል።አሮጌውን አሰራር በአዲስ ዘመናዊ የባንክ አሰራር ለመቀየር ያስፈለገው ነባሩ አሰራር ከሀገር አቀፍ የክፍያ ስርአቱ ጋር አብሮ መሄድ ስላልቻለና በባንኩ ውስጥ ያለውን የውጭ ምንዛሬ በአግባቡ ለመቆጣጠር ለማስቻል ተብሏል፡፡ኢንተሌክት የተሰኘው አዲስ አሰራር የሀገሪቱን የውጭ ምንዛሪ፣ ወርቅ፣ የተለያዩ ክፍያዎች እና አካውንቶች እንዲሁም የገንዘብ ህትመትን  ለመቆጣጠር  እንደሚጠቅም ታምኖበታል፡፡ኩባንያው የባንኩን አሰራር አሁን በማጥናት ላይ ሲሆን በአጭር ጊዜ ውስጥ ወደ ትግበራ እንደሚገባም አስታውቋል፡፡ (ኤፍ ቢ ሲ)